Vyf ontsnapte verdagtes gou weer vasArgieffoto Vier van die verdagtes wat oor die naweek uit wettige aanhouding ontsnap het, het Maandag reeds in die Mmabatho-landdroshof in Noordwes verskyn. “Itumeleng Kgakane (32), Johannes Moloisane (47), Frans Lucky Makhutle (24) en Joseph Tshaela (38) moet weer op 3 Maart 2016 in die hof verskyn,” het kol. Sabata Mokgwabone, woordvoerder van die polisie, gesê. Tien mans het Saterdag deur die dak ontsnap nadat hulle die gaasdraad stukkend gesny het. “Een van die verdagtes is dadelik weer in hegtenis geneem,” het Mokgwabone bygevoeg. “Drie verdagtes is later dieselfde dag in hegtenis geneem en ŉ vyfde persoon is Sondagmiddag weer in hegtenis geneem.” Die persone was in aanhouding op verskillende aanklagte waaronder verkragting, roof, moord, diefstal en aanranding met die doel om ernstige liggaamlike skade aan te rig. Mokgwabone het gesê die polisie doen ŉ beroep op die gemeenskap om hulle by te staan met inligting wat kan lei tot die inhegtenisneming van die ander vyf persone. Die publiek kan 079 897 1801 skakel met inligting.